Jy blaai in die argief vir kwela.
Julie 27, 2020 in Uncategorized
Merkers:hennie van deventer, kwela, skukuza
Met Skukuza wat gisteraand aangewys is as "Kwela" se Dorp-van-die-Jaar-finalis vir Mpumalanga plaas ek graag weer 'n bloggie wat al voorheen verskyn het – ook in die tydskrif "Weg". My stuk is natuurlik meer op toeriste gemik. Vir Kwela se kompetisie is 'n sterk elemengt 'n dorp se leefkwaliteit vir sy inwoners.
Nietemin, met die persoonlike ode aan Skukuza betoon ek dan graag my solidariteit aan "my dorp" die tye datr ek in Sabiepark is.
Skukuza is verreweg die grootste kamp en die slagaar van die Kruger-wildtuin. Al die fasette van 'n omvangryke infra-struktuur is daar saamgeknoop. Soek jy 'n dokter, 'n poskantoor, 'n noodhersteldiens vir jou motor, noem op – Skukuza is die regte adres.
Nie alle Wildtuinbesoekers is egter versot op Skukuza nie. Te besig, sê baie. Hulle oornag net in die kamp as laaste toevlug – indien die ander kampe tjok en blok is. Vir diegene het ek nuus. Hier is my lysie van vyf sleutels tot die hart van Skukuza – en tot 'n kuiertjie wat deur en deur die moeite werd sal wees.
1.Twee ure van betowering
Vat 'n fles koffie of wyn en gaan sit minstens twee ure by die voëlskuiling Lake Panic. Watervoëls is gek na die pragtige plek. Jy sien sierlike bosbokkies en njalas, hope seekoeie, krokodille en skilpadjies. Ons het olifante raakgeloop wat hul kinders "swemlesse" gee. Wees geduldig, net agt motors word toegelaat. Moet nie jou kamera, verkyker en voëlboek vergeet nie. Bring jou la-a-a-ngste lens. Beter foto-geleenthede duik min op.
Pak 'n piekniekmandjie en soek 'n afgesonderde plekkie uit diep in die bos by Skukuza se afsaalplek vir dagbesoekers aan die Sabierivier. Huur 'n braaiskottel. Dit word agter jou aangepiekel. Oorkant die rivier is baie wildpaadjies en 'n gewilde drinkplek. Loer maar af en toe soontoe. Alternatief: As jy tyd en lus het om verder te ry, vat 'n halfdag-uitstappie na Nhlanguleni wes van Tshokwane. Dis werklik bos, heerlik aards en primitief met silwerskoons toilette.
'n Potjie avontuurlike gholf
By Skukuza se gholfbaan moet elkeen 'n vrywaringsvorm teken. Oral is waarskuwings soos: "Pas op vir leeus." Word jy "aangeval, gegaffel of verskeur", dis vir jou rekening! Verwag vars seekoeispore of stomende olifantmis op die setperke. 'n Leeu het al by die eerste putjie aan buffelvleis gesmul. Die ruim grasdak-klubhuis is beroemd vir sy ontbyte – groot porsies, smaaklik, niks duur nie. Die kroeg is altyd oop … en die uitsig oor die setperk op die meer is hemels.
Gaan kerk toe
Gaan kerk toe. Vakansiedrag is doodreg. Die rustigigheid in die intieme kerkie in die personeeldorp spoel verheffend deur jou gemoed. Ds. Carl Louwrens het altyd 'n boodskap wat tref, en die hegte klein Skukuza-gemeenskappie is gasvry verby. Kyk uit vir die knoetsige hardekool van die kerkklok en doopvont. Veral spesiaal is 'n stilte-nagmaal op 'n weekmiddag terwyl vlakvarke die grasperk omdolwe en voëls in die reuse-koorsboom hul eie koorsang aanhef. Sondagdienste begin om 08:30.
By die Stevenson Hamilton-gedenkbiblioteek herroep boeiende uitstallings die Wildtuin se romantiese geskiedenis. Jy kan die kosbare natuurboeke deurblaai en koerant lees (gewoonlik net 'n dag oud) of by die hondebegraafplasie onder 'n koelteboom talm: 'n kolletjie ontroerende "heilige grond". Elke klipstapeltjie of eenvoudige steentjie vertel 'n storie van die band tussen 'n veldwagter en 'n getroue vierbeen-vriend wat baie kampvure en avonture gedeel het. 'n Mens voel om jou hoed vir almal te lig.